b"\n_START_ARTICLE_\nMol\xc3\xad del Clot de Can Grid\xc3\xb3\n_START_SECTION_\nDescripci\xc3\xb3\n_START_PARAGRAPH_\nSota la casa pairal de la fam\xc3\xadlia Grid\xc3\xb3 es conserven les restes d'un antic mol\xc3\xad fariner bastit a la riba dreta del Fluvi\xc3\xa0. Per la seva edificaci\xc3\xb3 es van utilitzar carreus molt ben tallats per als cantoners de la mateixa pedra vermellosa que s'utilitz\xc3\xa0 per bastir el cenobi benedict\xc3\xad de Sant Esteve. Disposava de baixos, on encara avui es veuen, en mig de les runes i bardisses, les moles per moldre el gra. L'edifici va tenir planta baixa i dos pisos superiors, dels quals \xc3\xbanicament es conserven les parets mestres; els sostres estan tots enrunats; tamb\xc3\xa9 disposava de dos cossos rectangulars.\n_START_SECTION_\nHist\xc3\xb2ria\n_START_PARAGRAPH_\nEl monopoli dels molins de l'actual terme municipal de Sant Joan les Fonts, el tenia la batllia de Castellfollit. Pon\xc3\xa7 II de Cervera, l'idus d'agost del 1191, ced\xc3\xad aquest monopoli als monjos del Monestir de Sant Esteve, mitjan\xc3\xa7ant certes condicions. Els pagesos no volien portar a moldre el gra i fra Oliver apel\xc2\xb7l\xc3\xa0 al jutge de Castellfollit, fallant que els ve\xc3\xafns de Sant Joan, Begud\xc3\xa0 i Castellar, venien obligats a moldre als molins del prior. No devia ser rendible aquest monopoli pels monjos i els anaren cedint a poc a poc a particulars: els Rovira de Cortals foren els primers (1242) en adquirir dos molins."